Panayiotou se prokureurs wil hê regter moet onttrekJayde Panayiotou en haar man Christopher. Foto: Facebook Die verdedigingspan vir die moordbeskuldigde Christopher Panayiotou het aangedui hulle sal ŉ aansoek bring dat regter Dayalin Chetty uit die saak moet onttrek. Advokaat Terry Price, vir Panayiotou, het Maandag gesê hy sal die aansoek bring gebaseer daarop dat sy kliënt “nie ŉ regverdige verhoor het nie”. ŉ Video-opname waarin Panayiotou homself glo impliseer in sy vrou se moord, is vroeër deur Chetty toegelaat. Price het alles in sy vermoë gedoen om die hof te versoek om die saak tot volgende maand uit te stel. “Ek is in hierdie stadium soos ŉ blinde persoon en ek moet in die duister litigeer, neem asseblief kennis dat ek nie in hierdie stadium kan voortgaan nie,” het Price gesê. “Ek vra nie vir simpatie nie, dit het my twee weke geneem om die betoogshoofde op te stel wat sopas aan u edele oorhandig is en duidelik beteken dit niks nie en dit bekommer my. So ek versoek u om my asseblief toe te laat om behoorlik voor te berei.” Price het aangedui die verdedigingspan sal nou adv. Dup de Bruyn SC wil betrek. Panayiotou se prokureurs het gesê hulle weet nie hoe om nou voort te gaan nie. Price hou vol Panayiotou geniet nie ŉ regverdige verhoor nie en dat die verdediging se betoog met elke geleentheid verwerp word, en selfs dat Chetty nie redes verskaf het waarom hy ŉ geheime polisie-operasie toegelaat het nie. “Ek hoef nie redes te gee by ŉ verhoor binne ŉ verhoor nie,” het Chetty gesê. Price het egter reageer en gesê Chetty kan verkeerd wees. Hy het ook reageer op ŉ gefluister uit die openbare galery. “Ek word onderwerp aan beledigings uit die openbare galery en op sosiale media en u edele het nog nie een keer iets daaroor gedoen nie.” Panayiotou het na bewering die uitsmyter Luthando Siyoni gehuur om sluipmoordenaars te betaal om sy vrou Jayde te ontvoer en te vermoor. Die verdediging voer aan Siyoni is geslaan en gedwing om die sakeman te impliseer en daarom mag die video nie toegelaat word nie. Die staat voer egter aan daar kan in die opname gesien word hoe Panayiotou Siyoni vir ŉ afluisterapparaat deursoek. Panayiotou het glo ook vir Siyoni gesê hy moet dit laat lyk soos ŉ rooftog en nie ŉ sluipmoordaanval nie. Panayiotou het glo ook R2 000 aan Siyoni oorhandig om sy telefoon te vernietig sodat die polisie dit nie kan opspoor nie. Panayiotou, Sinethemba Nenembe en Zolani Sibeko staan tereg op aanklag van sameswering, ontvoering, roof en die moord op Jayde op 21 April 2015. Panayiotou staan ook tereg op ŉ bykomende aanklag van dwarsboming van die gereg. Die saak is tot Woensdag uitgestel om die verdediging kans te bied om sy aansoek voor te berei. Lees alle vorige berigte oor Christopher Panayiotou op Maroela Media.